Komisijos reglamentas (EB) Nr. 914/2004
2004 m. balandžio 29 d.
nustatantis kompensacinę pagalbą už 2003 m. Bendrijoje užaugintus ir parduotus bananus ir 2004 m. avansų vieneto vertę
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1], ypač į jo 12 straipsnio 6 dalies pirmą pastraipą ir 14 straipsnį,
kadangi:
(1) Pagal Reglamento (EEB) Nr. 404/93 12 straipsnio 3 dalį kompensacinė pagalba Bendrijos gamintojams už prarastas pajamas yra skaičiuojama remiantis skirtumu tarp vienodo dydžio referencinių pajamų ir vidutinių produkcijos pajamų, gautų už atitinkamais metais Bendrijoje išaugintus ir parduotus bananus.
(2) 1993 m. liepos 9 d. Komisijos reglamento (EEB) Nr. 1858/93, nustatančio išsamias Tarybos reglamento (EEB) Nr. 404/93 dėl pagalbos schemos kompensuojant prekybos bananų sektoriuje pajamų netekimą taikymo taisykles [2], 2 straipsnio 2 dalyje nustatytos vienodos 64,03 EUR referencinės pajamos už 100 kg žalių bananų grynąjį svorį be įpakavimo.
(3) 2003 metais vidutinės produkcijos pajamos, apskaičiuotos remiantis vidutine bananų, parduotų ne gamybos regionuose, kaina juos pristačius į pirmąjį iškrovimo uostą (neiškraunant prekių), ir bananų, parduotų jų gamybos regione, pardavimo kaina vietinėse rinkose, iš jų atėmus nustatyto dydžio sumas, nustatytas Reglamento (EEB) Nr. 1858/93 3 straipsnio 2 dalyje, buvo mažesnės nei vienodo dydžio referencinės pajamos, nustatytos 2003 metams. Atitinkamai turėtų būti nustatyta kompensacinė pagalba, mokėtina 2003 m.
(4) Pagal Reglamento (EEB) Nr. 404/93 12 straipsnio 6 dalies antrąja pastraipa, papildoma pagalba teikiama vienam ar keliems gamybos regionams, kai vidutinės produkcijos pajamos yra gerokai mažesnės už vidutines Bendrijos pajamas.
(5) Vidutinės metinės produkcijos pajamos, gautos pardavus Martinikoje ir Gvadelupoje išaugintus bananus, 2003 m. buvo gerokai mažesnės nei Bendrijos vidurkis. Dėl to Martinikos ir Gvadelupos gamybos regionams turėtų būti teikiama papildoma pagalba, remiantis pastarųjų metų praktika. Papildoma pagalba, taikoma skirtumo tarp vidutinių pajamų, gautų Bendrijoje, ir vidutinių pajamų, užregistruotų už tuose regionuose parduotus produktus, procentinei daliai, turėtų būti nustatyta taikant mažėjančio skaičiavimo metodą, pagal kurį pirmieji šio skirtumo 10 % nėra kompensuojami.
(6) Avansų vieneto suma ir atitinkamo užstato suma nustatoma pagal Reglamento (EEB) Nr. 1858/93 4 straipsnio 2 ir 3 dalis remiantis praėjusiems metams nustatyta pagalba.
(7) Jei nebuvo pateikti visi būtini duomenys, nustatyti 2003 m. kompensacinę pagalbą buvo neįmanoma. Turėtų būti numatyta subalansuoti 2003 m pagalbą ir avansus už bananus, parduotus 2004 m. sausio ir vasario mėnesiais, sumokėtinus per du mėnesius nuo šio reglamento įsigaliojimo dienos.
(8) Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EEB) Nr. 404/93 12 straipsnyje numatyta kompensacinė pagalba už šviežius bananus, klasifikuojamus KN ex0803 pozicijoje, išskyrus tikruosius bananus (plantains), išaugintus ir parduotus Bendrijoje 2003 m. yra 29,46 EUR už 100 kg.
2. 1 dalyje nustatyta pagalba padidinama 5,19 EUR už 100 kg bananų, išaugintų Martinikoje, ir 5,15 EUR už 100 kg bananų, išaugintų Gvadelupoje.
2 straipsnis
Avanso suma už bananus, parduotus 2004 m. nuo sausio mėn. iki gruodžio mėn., yra 20,62 EUR už 100 kg. Užstato suma yra 10,31 EUR už 100 kg.
3 straipsnis
Nepaisant Reglamento (EEB) Nr. 1858/93 10 straipsnio, kompensacinės pagalbos, mokėtinos 2003 m., ir avansą už bananus, parduotus 2004 m. sausio ir vasario mėn., likutį kompetentingos valstybių narių institucijos sumoka per du mėnesius nuo šio reglamento įsigaliojimo.
4 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 29 d.